SAGRIFIĊĊJI I Kwantu għalija, jien neżisti – imdendel f'baħħ irrealizzat – imdendel min- niket tiegħi – xort'oħra minn kwalsijasi essri ieħor, u b'tali mod illi d- diversi ġrajjiet illi jistgħu jseħħu 'l kwalsijasi essri ieħor u mhux lili jixħtu bi ħjiena 'l dan il-jien 'il barra minn eżistenza totali. B'danakollu, fl-istess waqt, meta noqgħod inqis il-miġja tiegħi fid-dinja – illi ddependiet mit-twelid u mill-unjoni ta' ċertu raġel u ta' ċerta mara, imbagħad mill-waqt ta' din l-unjoni (difatti jeżisti mument wieħed biss fir- rigward tal-possibbiltà ta' jieni) – toħroġ fid-dieher l-improbabbiltà infinita ta' dina l-miġja fid-dinja. Għaliex li kieku seħħet l-iċken divrenzja matul is-sensiela tal-ġrajjiet illi kewnu lili, minflok dal-jien mikrum bis-sħiħ li jkun jien, kien ikun hemm "xi ħadd ieħor". Il-baħħ immens irrealizzat huwa din l-improbabbiltà infinita li ġo fiha tintlagħab l-eżistenza imperattiva illi jiena jien, għaliex preżenza sempliċi mdendla 'l fuq minn tali immensità tista' titqabbel mal-eżerċizzju ta' imperu, bħalkieku l-baħħ innifsu li ġo nofsu jien ninsab jesiġi li jien inkun: li jien inkun jien u n-niket ta' dan il-jien. B'hekk l-eżistenza immedjata tax-xejn ma timplikax l-essri indivrenzjat iżda l-improbabbiltà tweġġa' tal-jien waħdieni. F'dan il-baħħ fejn l-imperu tiegħi jeżerċita ruħu, l-għarfien empiriku tal- komunanza fl-istruttura ta' dan il-jien mal-jien l-oħra safa' bla sens, għaliex l-essenza nfisha tal-jien illi jiena tikkonsisti fil-fatt li l-ebda eżistenza konċepibbli oħra ma tista' qatt teħdilha postha: l-improbabbiltà totali ta' miġjieti fid-dinja timponi, b'mod imperattiv, eteroġeneità totali. A fortiori, rappreżentazzjoni storika tal-formazzjoni tal-jien (meqjusa bħala parti minn kull ma huwa oġġett t'għarfien) u tal-modi imperattivi jew impersonali tiddewweb u ma tħalli xejn għajr il-vjolenza u l-kilba tal- imperu tal-jien fuq il-baħħ li minnu dan jinsab imdendel: meta jrid, saħansitra jekk isib ruħu mħabbes, il-jien illi jien jirrealizza kull ma ppreċedieh jew jiċċirkondah, sew jekk jeżisti bħala ħajja u sew jekk bħala essri sempliċi, bħala baħħ sottomess għall-imperu ansjuż tiegħu. Il-fatt li nissoponu l-eżistenza ta' perspettiva possibbli kif ukoll neċessarja li tesiġi l-ineżattezza ta' rivelazzjoni bħal din (dis- suppożizzjoni hija implikata permezz tar-rikors għal-lingwa), ma jxejjen bl- ebda mod ir-realtà immedjata tal-esperjenza mġarrba fil-preżenza tad-dinja imperattiva tal-jien: dina l-esperjenza mġarrba tikkonstitwixxi daqsinsew perspettiva inevitabbli, direzzjoni tal-essri li l-kilba tal-moviment tiegħu stess jesiġi. II Għażla bejn rappreżentazzjonijiet opposti għandha tkun marbuta mas- soluzzjoni inkonċepibbli tal-problema ta' dak li jeżisti; x'jeżisti bħala eżistenza profonda meħlusa mill-forom tal-apparenza? Is-soltu tingħata addoċċ tweġiba għaġulija, bħalkieku l-mistoqsija kienet x'hemm imperattiv (x'inhu l-valur morali) u mhux x'jeżisti. F'każi oħrajn – fejn il- filosofija tkun imċaħħda mill-oġġett tagħha – it-tweġiba xejn inqas għaġulija li tingħata ma tkun xejn ħlief il-ħarba perfetta u inkomprensiva (u mhux il-qerda) tal-problema: jekk il-materja tkunx irrappreżentata bħala eżistenza profonda. Iżda minn dana l-punt isir possibbli nintebħu – fil-limiti mogħtija, relattivament ċari, illi lil hinn minnhom id-dubju nnifsu jogħsfor ma' kull possibbiltà oħra – illi, jekk it-tifsira ta' kull ġudizzju pożittiv dwar l- eżistenza profonda ma jingħarafx minn ġudizzju ta' valur fundamentali, mill- banda l-oħra l-ħsieb jibqa' liberu li jipproponi dan il-jien bħala sies ta' kull valur bla ma jħawwad dan il-jien (il-valur) mal-eżistenza profonda, u anke bla ma jqiegħdu fl-istess keffa tal-qafas ta' realtà manifestata iżda b'danakollu nieqsa mit-tidhir. Il-jien, illi huwa differenti għalkollox kaġun tal-improbabbiltà kostituttiva tiegħu, jisfa' rroftat matul it-tiftixa normali ta' "dak li jeżisti" bħala x-xbieha arbitrarja iżda eminenti tan-non-eżistenza: iżda madankollu huwa proprju bħala illużjoni li dana jwieġeb l-eżiġenza estrema tal-ħajja. Fi kliem ieħor, il-jien – bħala impass 'il barra "dak li jeżisti", illi ġo fih il-valuri estremi tal-ħajja jinsabu lkoll maqgħudin bla mnejn joħorġu, anke jekk ikun ikkostitwit fil-preżenza tar-realtà – ma jappartieni fl-ebda sens lil din ir-realtà li jittraxxendi, u jinnewtralizza ruħu (jieqaf ikun għalkollox ħaġa oħra) sal-punt li jieqaf ikun konxju mill-improbabbiltà assoluta tal-miġja tiegħu fid-dinja u għaldaqstant min-nuqqas fundamentali ta' relazzjonijiet illi jkollu mad- dinja (bħala li jkun magħruf b'mod espliċitu – irrappreżentat bħala interdipendenza u suċċessjoni kronoloġika ta' oġġetti – id-dinja, bħala żvilupp integrali ta' dak li jeżisti, għandha difatti tidher neċessarja u probabbli). F'dinja arbitrarja fejn kull element tal-awtokoxjenza jiżgiċċa mid-dinja (assorbit fil-projezzjoni konvulżiva tal-jien) – sal-punt illi l-filosofija taqta' jiesha għalkollox minn kostruzzjoni loġika, tasal, bħalkieku laħqet temima, għal rappreżentazzjoni ta' rapporti ddefiniti bħala improbabbli (u li ma jkunux ħlief termini nofsanija tal-improbabbiltà aħħarija) – ikun possibbli li nirrappreżentaw dan il-jien kollu dmugħ jew ansjetà; dan jista' wkoll jinxteħet, fil-każ ta' għażla erotika tweġġa', lejn jien li jkun ieħor iżda wkoll ieħor minn kwalunkwe ieħor, u b'hekk dan ikun jista' jqawwi, safejn tasal tilmaħ l-għajn, il-koxjenza tweġġa' tal-ħarba tal-jien 'il barra mid-dinja – iżda huwa biss fil-limiti tal-mewt li dan iġib fid- dieher bi vjolenza t-tiċrita li tikkostitwixxi n-natura nfisha tal-jien immensament ħieles illi jittraxxendi "dak li jeżisti". Fl-avvent tal-mewt tidher struttura tal-jien differenti għalkollox mill- "jien astratt" (li tinkixef mhux b'riflessjoni attiva li tirreaġixxi kontra kull limitu li jopponiha iżda bi stħarriġa loġika li tagħti lilha nfisha l- forma tal-oġġett tagħha minn qabel). Dina l-istruttura speċifika tal-jien hija daqsinsew distinta mill-uqat tal-eżistenza personali li kaġun tal- attività prattika jkunu maqfula u newtralizzati ġol-apparenzi loġiċi ta' "dak li jeżisti". Il-jien jasal għall-ispeċifiċità tiegħu u għat- traxxendenza integrali tiegħu biss bil-forma tal-"jien li jmut". Il-mewt ta' alla ma sseħħx bħala alterazzjoni metafiżika (imsejsa fuq il- miżura komuni tal-essri), iżda bħala x-xrib ta' ħajja mikluba għall-hena imperattiva fl-annimalità peżanti tal-mewt. L-aspetti vili tal-ġisem imċarrat ikunu l-garanti tat-totalità tad-diżgust fejn il-ħajja ttaħħat ruħha. F'din ir-rivelazzjoni tan-natura libera divina, id-direzzjoni stinata tal- kilba tal-ħajja għall-mewt (bħalma tingħata f'kull għamla ta' logħba jew ħolma) ma tibqax tidher bħala ħtieġa ta' tixjin, iżda bħala kilba pura li tkun jien, il-mewt jew il-baħħ m'humiex ħlief id-dominju fejn iqum iqum 'il fuq bla temma – bil-fatt stess li safa' nieqes – imperu tal-jien li għandu jkun irrappreżentat bħala mejt. Dal-jien u dal-imperu jaslu għall-purità tan-natura ddisprata tagħhom, u b'hekk iseħħilhom itemmu l-pura tama tal- jien li jmut: tama ta' raġel fis-sakra qed jimbuttaw il-limiti tal-ħolma lil hinn minn kull limitu immaġinabbli. Fl-istess waqt – u mhux sewwasew bħala apparenza fiergħa iżda bħala dipendenza minn dinja mċaħħda msejsa fuq id-dipendenza xulxiena tal- partijiet tagħha – dlonk jogħsfor id-dell invażat bl-imħabba tal-persuna divina. Hija sewsew ir-rieda għat-tisfija tal-imħabba minn kull prekundizzjoni li sejset l-eżistenza inkundizzjonata ta' Alla bħala oġġett suprem tal-estażi lil hinn minna nfusna. Iżda l-kontroparti kkundizzjunata tal-maestà divina – il-prinċipju tal-awtorità politika – idaħħal il-moviment affettiv fil- madmad tal-eżistenzi oppressi u tal-imperattivi morali: dina xxewilħu għal ġol-platitudni tal-ħajja applikata fejn jisfa' mdebbel il-jien bħala jien. Meta l-bniedem-alla jidher u jmut, kemm bħala taħsira u kemm bħala fidwa tal-persuna divina – huwa u jirrivela li l-ħajja għall-kliba twieġeb biss kemm-il darba din tingħex bħala l-jien li jmut – l-imperattiv pur ta' dan il-jien minkejja kollox jaħrablu: ipoġġieh taħt l-imperattiv (morali) applikat ta' Alla u, sewsew b'hekk, jipproponi 'l-jien bħala eżistenza għall-oħrajn, għal Alla, u 'l-moralità waħidha bħala eżistenza għaliha nfisha. F'infinità idealment liemgħa u battala, kaos sal-punt li jiġi żvelat in- nuqqas tal-kaos, tinsilek it-telfa ansjuża tal-ħajja, iżda l-ħajja titlef lilha nfisha biss – sewsew mal-aħħar nifs – għal din l-infinità battala. Il- jien iqum iqum 'il fuq sal-imperattiv pur, billi jgħix-imut f'abiss bla ħitan u bla qigħan; dan l-imperattiv jinstqarr bil-formula "jmut bħal kelb" fl-inqas parti komuni tal-essri. Kull applikazzjoni fid-dinja dan jiskartaha. F'dan il-fatt innifsu li l-ħajja u l-mewt huma devoti b'passjoni ta' tisfil il-baħħ, ir-relazzjonijiet ta' titħit bejn l-ilsir u s-sid ma jibqgħux iżjed fid-dieher, iżda l-ħajja u l-vojt jitħawdu f'xulxin u jitħalltu bħal żewġ maħbubin, fil-movimenti konvulżivi tat-tmiem. Il-passjoni żelanti ma tibqax il-komprensjoni u l-aċċettazzjoni tax-xejnizza: dik li nsejħulha xejnizza tkun għadha kadavru; dak li nsejħulu liemagħ huwa d-demm li jnixxi u jagħqad. Sewsew bil-mod li n-natura oxxena tal-organi tagħhom, ladarba issir libera, trabbat b'iżjed passjoni ma' xulxin lill-maħbubin imgħannqa, hekka wkoll il- waħx moqrab tal-katavru u l-waħx preżenti tad-demm irabbtu b'mod iżjed oskur il-jien illi jmut ma' baħħ infinit: u dan il-baħħ jiġi rrappreżentat bħala katavru u bħala demm. III F'dina r-rivelazzjoni prematura u mibqugħa konfuża ta' reġjun aħħari tal- essri, illi bħal kull determinazzjoni komuni umana oħra, għaliha l- filosofija jseħħilha tasal biss minkejja hija nfisha (bħal katavru mkagħbar), il-problema fundamentali tal-essri nfisha tiġi sospiża hekda kif is-sovversjoni aggressiva tal-jien taċċetta l-illużjoni bħala d- deskrizzjoni xierqa tan-natura tagħha. B'dana l-mod tisfa' rroftata kull mistika possibbli, voldieri kull rivelazzjoni partikulari li lilha setgħat tingħatalha sura mill-ġieh. Bl-istess mod, il-kilba imperattiva tal-ħajja, illi tieqaf taċċetta bħala d-dominju tagħha ċ-ċirku dejjaq tal-apparenzi ordnati b'mod loġiku, fil-quċċata tal-elevazzjoni mikluba tagħha jkollha biss mewt mhux-magħrufa u r-rifless ta' dina l-mewt fil-lejl deżert. Il-meditazzjoni Kristjana quddiem is-salib ma tibqax iżjed irroftata b'ostilità sempliċi, iżda milqugħa f'ostilità totali li tesiġi t-taħdin mas- salib, ġisem-ma'-ġisem. U huwa proprju b'dal-mod li din għandha tingħex u tista' tingħex bħala mewt il-jien – mhux bħala adorazzjoni kollha ġieh iżda bil-kilba ta' estażi sadistika, it-tifqigħa ta' ġennija għamja li waħidha tasal għall-passjoni tal-imperattiv pur. Matul il-viżjoni estatika, fil-limiti tal-mewt fuq is-salib u tal-lamma sabachtani megħjuxa fil-għama, fl-aħħar l-oġġett juru ruħu f'kaos ta' dwal u dliel bħala katastrofi – iżda la bħala Alla u lanqas bħala xejnizza, iżda bħala l-oġġett li l-imħabba, illi mhix kapaċi tkun libera jekk mhux barra minnha nfisha, tesiġi għalbiex tħelles minn fiha l-għajta tal-eżistenza mċarrta. F'dina l-qagħda tal-oġġett bħala katastrofi, il-ħsieb jara t-tixjin illi jsawru bħala waqgħa b'tixjir il-mejt bla tmiem: b'dal-mod dan bħala oġġett ma jkollux biss il-katastrofi: l-istruttura tiegħu stess hija l-katastrofi – hija minnha nfisha x-xrib fix-xejnizza li jriffdu u li fl-istess waqt arah jillarga. Xi ħaġa immensa tinħeles minn kull parti bil-qilla ta' ċarċara, tixpruna mir-reġjuni irreali tal-infinit u fl-istess waqt titgħarraq ġo fihom b'moviment ta' qawwa inkonċepibbli. Il-ħġieġa li fit- tisbita qalila ta' żewġ treni maħbuta ma' xulxin tħanxarlek għal għarrieda l-gerżuma hija l-espressjoni ta' din id-dhura imperattiva – implakabbli – u b'danakollu diġà mxejna. Fil-kundizzjonijiet tas-soltu, il-ħin jidher maqful – prattikament miġjub fix-xejn – f'kull permanenza tal-forma u f'kull suċċessjoni li tista' tinftiehem bħala permanenza. Kull moviment suxxettibbli li jiddaħħal fi ħdan ordni jġib fix-xejn il-ħin, illi jinxtorob minn sistema ta' tikjil u ekwivalenza: b'hekka l-ħin – illi jkun sar virtwalment riversibbli – jogħsfor, u mal-ħin togħsfor ukoll kull eżistenza. Madankollu, l-imħabba żelanti – li tikkonsma l-eżistenza minfuħa 'l barra bi twerżiq liema bħalu – m'għandhiex xefaq ieħor għajr katastrofi, xena twaħħax illi teħles 'il-ħin minn qjudu. Il-katastrofi – il-ħin mgħejux – estetikament m'għandhiex tkun irrappreżentata fis-sura ta' raġel xiħ iżda bi skeletru armat b'minġel: skeletru glaċjali u bi snien jleqqu bix-xofftejn ta' ras maqtugħa mwaħħla magħhom. Bħala skeletru huwa qerda mtemma – qerda armata li togħla 'l fuq għall-purità imperattiva. Il-qerda toqdoħ fil-fond u b'hekka ssaffi lis-sovranità nfisha. Il-purità imperattiva tal-ħin topponi lil Alla, bl-iskeletru tiegħu maħġub wara purtieri tad-deheb, taħt tjara u taħt maskra: il-maskra u l-ħlewwa divini jesprimu l-applikazzjoni ta' forma imperattiva, li tagħti ruħha għall- providenza tal-ġestjoni tal-oppressjoni politika. Iżda fl-imħabba divina tinġieb għal dejjem fid-dieher it-tleqqija sselleġ ta' skeletru sadistiku. Ir-rigna – b'wiċċha mmermer kollu mill-estażi amoruża – lil Alla ċċarratlu l-maskra inġenwa, u b'dana l-mod l-oppressjoni tithendem fi sbit il-ħin. Il- katastrofi hija dik illi b'riħtha xefaq lejli jsir vampa nar, dik illi proprju għaliha l-eżistenza mċarrta tidħol f'estażi – hija r-Revoluzzjoni – hija l-ħin meħlus minn kull qajd, hija bidla pura, hija l-iskeletru li joħroġ minn katavru bħal minn ġo fosdqa u li jgħix b'mod sadistiku l- eżistenza irreali tal-mewt. IV Huwa hekka li n-natura tal-ħin bħala oġġett t'estażi turi ruħha konformi man-natura estatika tal-jien li jmut. Dan għaliex kemm waħda u kemm l-oħra huma bidla pura u sew waħda u sew l-oħra jseħħu fuq il-pjan ta' eżistenza illużorja. Iżjed kemm-il darba l-mistoqsija mikluba u stinata "x'jeżisti?" tibqa' tittraversa d-diżordni immensa tal-ħsieb li jgħix fil-modalità tal-jien li jmut, voldieri fil-katastrofi tal-ħin, allura x'ser tkun it-tifsira, f'daka l-mument, tat-tweġiba: "il-ħin m'hu xejn għajr infinit battal?" jew ta' kull tweġiba oħra li ċċaħħad 'il-ħin mill-essri? Inklelè, x'ser tkun it- tifsira tat-tweġiba kuntrarja: "l-essri huwa l-ħin?" B'mod iżjed ċar milli fil-kuntest ta' ordni limitata għar- realizzazzjonijiet dejqa tal-ordni, il-problema tal-essri tal-ħin tista' tiġi ċċarata f'diżordni li tħaddan fiha l-assjem tal-forom konċepibbli. Qabelxejn titwarrab fil-ġenb, bħala preġuddizju li nevitaw it-toqla ċċarrat ta' kull problema, it-tentattiv ta' binja dijalettika bit-tweġibiet kontradittorji. Il-ħin ma jkunx sinteżi tal-essri u tax-xejnizza kemm-il darba l-essri u x- xejnizza ma jkunu jinstabu mkien għajr fil-ħin u ma jkunux ħlief kunċetti mifruda b'mod arbitrarju. Difatti hemmhekk m'hemmx essri u xejnizza iżolati: hemmhekka hemm il-ħin. Iżda l-affermazzjoni tal-eżistenza tal-ħin hija affermazzjoni fiergħa, fis-sens li din iżjed tagħti natura temporali lill-eżistenza milli tagħti l-attribut vag tal-eżistenza lill-ħin: fi kliem ieħor, dina tferragħ il-kunċett tal-eżistenza mill-kontenut vag u bla limiti tiegħu, u fl-istess waqt tferrgħu b'mod infinit minn kull kontenut. L-eżistenza tal-ħin lanqas biss tesiġi l-pożizzjoni oġġettiva tal-ħin bħala tali: dina l-eżiżtenza, fil-pożizzjoni t'estażi, ma tfisser xejn ħlief il- ħarba u t-tiġrif ta' kull oġġett illi l-intellett kien jipprova jagħti lilu nnifsu bħala valur u bħala oġġett stabbli. L-eżistenza tal-ħin ipprojettata b'mod arbitrarju fi sfera oġġettiva mhix ħlief viżjoni estatika ta' karastrofi li teqred dak illi jriffed dik l-isfera. U dan mhux għax l- isferi tal-oġġetti bilfors huma bħall-jien, meqruda b'mod infinit mill-ħin innifsu, iżda għax l-eżitenza mriffda mill-jien toħroġ minn hemmhekk meqruda u għax apparagun ma' dik tal-jien l-eżistenza tal-affarijiet m'hi xejn għajr eżistenza mfaqqra. L-eżistenza tal-affarijiet, bħala tali għalija tieħu l-valur – hija u tipprojetta dell assurd – tat-tħejjijiet għal eżekuzzjoni kapitali; l- eżistenza tal-affarijiet ma tistax taqfel 'il-mewt illi dina ġġib, iżda hija nfisha tiġi pprojettata fil-mewt illi taqfilha. L-affermazzjoni tal-eżistenza illużorja tal-jien u tal-ħin (li mhuwiex biss l-istruttura tal-jien iżda anke l-oġġett tal-estażi erotika tiegħu) għaldaqstant ma tfissirx li l-illużjoni jkollha tinġieb taħt il-ħaqq tal- affarijiet li għandhom eżistenza profonda, iżda li l-eżistenza profonda għandha tiġi pprojettata ġo l-illużjoni li taqfilha. L-essri li taħt isem uman huwa jien u li l-miġja tiegħu fid-dinja – minn tarf sa tarf ta' spazju miżgħud bl-istilel – kienet infinitament improbabbli, b'danakollu jaqfel lid-dinja tal-assjem tal-affarijiet sewwasew b'riħet l-improbabbiltà fundamentali tiegħu (li hija opposta għall- istruttura tar-reali li jingħata bħala tali). Il-mewt illi teħlisni mid- dinja u taħsadni qaflet lil did-dinja reali fl-irrealtà tal-jien li jmut.